Per Clausen (EL), 2010-04-09:
Han gjorde det også helt klart, at det ikke kan komme på tale at udsætte den totale liberalisering, som skal gennemføres ved udgangen af 2010.
Begge synspunkter er jeg helt uenig i, men jeg synes, det tjener ministeren til ære, at han så klart beskrev, hvad konsekvenserne af det postforlig, som alle Folketingets partier med undtagelse af SF og Enhedslisten er en del af, bliver.
Så gjorde ministeren en del ud af at omtale de positive effekter ved digitaliseringen af Danmark.
Jeg er sådan set enig med ministeren i, at der er mange positive effekter af det.
Det ændrer imidlertid ikke noget ved, at postudbringning og postservice stadig spiller en meget, meget stor rolle for rigtig, rigtig mange danskere.
Forbrugerrådet har lavet en undersøgelse, som siger, at to tredjedele af forbrugerne modtager post eller adresserede reklameforsendelser hver anden dag eller hyppigere, og at en fjerdedel af forbrugerne sender et brev mindst en gang om ugen.
Det viser altså, at der er en ikke uvæsentlig del af befolkningen, som stadig bruger post.
Det er måske primært nogle af de mennesker, som har haft lidt svært ved at springe på digitaliseringen.
Der er jo heller ingen tvivl om, at hvis man kommer ud i de tyndt befolkede dele af Danmark, spiller postudbringning, postservice en fantastisk central rolle, og der bliver man hårdt ramt af de forringelser, som bliver gennemført de kommende år.
Lad mig bare tage et helt konkret eksempel, og det er vedrørende spørgsmålet om udbringning af aviser.
Hvis ikke man opretholder, at der bringes post ud seks dage om ugen, vil der være dele af det her land, hvor realiteten er, at man ikke vil kunne abonnere på en avis, eller man vil godt kunne abonnere på en avis, mandagsudgaven kommer bare først om tirsdagen, hvis det var mandag, der ikke skulle bringes post ud. Der er altså ikke nogen tvivl om, at en forringelse af postservicen har store konsekvenser. Ministeren nævnte konsekvenserne af en liberalisering ganske kort, og det er selvfølgelig, fordi det for ministeren er både godt og en grundlæggende forudsætning, der ikke kan laves om på.
Det er det andet, jeg vil sige noget om.
Realiteten er jo, at hvis man ser på en analyse af udviklingen i Post Danmark, kan vi se, at den liberalisering, man har gennemført indtil nu, allerede har ført til, at guldæggene, det, der er penge at tjene på, tager private distributører sig af.
Det, der ikke er nogen penge at tjene på, kan Post Danmark tage sig af.
Og det bliver jo bare endnu mere udtalt, når det også breder sig til det ene område, hvor Post Danmark i dag har eneretten.
Man kan sikkert få en udmærket virksomhed med distribution af både det ene og det andet i de tætbefolkede dele af Danmark, men ingen vil tage sig af det, der ligger ude i udkantsområderne, for det er der ingen penge at tjene på.
Derfor ville en fremadrettet politik på det her område indbefatte et opgør med den liberalisering, som EU har besluttet, men som Danmark jo også har støttet og gjort, hvad man kunne for at føre ud i livet.
Jeg kan forstå, at ministeren ikke ønsker at benytte sig af nogen som helst muligheder for at udsætte processen med den totale liberalisering, og det synes jeg måske er lidt skuffende på baggrund af nogle af de udtalelser, der er kommet i medierne de seneste dage.
Det allersidste, jeg skal nævne, er, at det, at man har omdannet postvæsenet i Danmark fra at være et væsen til at være et aktieselskab, også har ført til, at man nu kan trække penge ud af Post Danmark i de gode år.
Efter Enhedslistens opfattelse er det sådan, at det, vi nu burde koncentrere os om og diskutere, var, hvordan vi sikrer, at vi fremover kan have en postservice, hvor der ikke er forringelser, og hvor der ikke er dramatiske forøgelser af portopriserne.
På den baggrund vil jeg på vegne af SF og Enhedslisten fremsætte følgende:
Forslag til vedtagelse »Folketinget ønsker at udskyde den påtænkte liberalisering af postudbringningen fra udgangen af 2010.
I lyset af de allerede gennemførte serviceforringelser og prisstigninger i Post Danmark ønsker Folketinget ikke at forringe servicen yderligere.
Folketinget understreger betydningen af postudbringning seks dage om ugen, øget forbrugersikkerhed vedrørende posten samt befordringspligten, der skal sikre en god postservice over hele landet til ensartede takster.«